पाएं अपने शहर की ताज़ा ख़बरें और फ्री ई-पेपरडाउनलोड करें
शहर में लुटेरे बेकाबू होते जा रहे हैं। अब सर्कुलर रोड स्थित मुखर्जी नगर मोड पर शाम करीब 6.30 बजे स्कूटी सवार कुछ बदमाशों ने इंडसइंड बैंक मैनेजर से मारपीट करके उनका बैग छीनने की कोशिश की। हालांकि, तभी राहगीरों की भीड़ होते देख लुटेरे भाग गए। बैग में जरूरी कागजात और बैंक की चाबियां थीं। यह घटना भी 3 मई की ही बताई है।
पीड़ित मैनेजर ने उसी दिन कोतवाली थाने पर घटना की लिखित सूचना दे दी थी। लेकिन, पुलिस ने दो दिन बाद बुधवार को मुकदमा दर्ज किया है। पीड़ित बैंक मैनेजर 37 वर्षीय विवेक शर्मा की ओर से दर्ज कराई रिपोर्ट के मुताबिक वे 3 मई की शाम बैंक का काम खत्म होने के बाद बाइक पर घर लौट रहे थे। जैसे ही चांदपोल गेट के सामने वाले रास्ते से मुखर्जी नगर को मुड़े तो कुछ दूरी पर ही दो युवकों ने उनकी बाइक के आगे स्कूटी लगाकर रोक लिया।
एक ने पूछा कि इंडसइंड बैंक के मैनेजर आप ही हो। उनके हां कहते ही एक अन्य बाइक पर आए 3 युवकों ने कट्टा दिखाकर उनके हाथ से बैग छीनने का प्रयास किया। जब उन्होंने विरोध किया तो बदमाशों ने थाप-मुक्कों से मारपीट शुरू कर दी। इसी दौरान कुछ राहगीर वहां इकट्ठे हो गए। लोगों ने जब उन्हें टोका तो सभी 5 बदमाश भाग गए। बैग में जरूरी कागजात के साथ बैंक की चाबियां भी थीं। उनका कहना है कि बदमाशों ने स्कूटी और बाइक की नंबर प्लेटों पर अखबार लगा रखा था और चेहरे पर मास्क लगाए हुए थे। इसलिए वह उन्हें ठीक से नहीं पहचान पाए।
बड़ा सवाल- संगीन वारदातों को लेकर भी कोतवाली पुलिस गंभीर क्यों नहीं ?
अब पुलिस की कार्यशैली पर इसलिए सवाल उठ रहे हैं कि संगीन वारदातों को लेकर भी कोतवाली पुलिस गंभीर क्यों नहीं है। 3 मई को ही रंजीत नगर में जहां संजय मेडिकल स्टोर पर फायरिंग कर गल्ला लूटने की घटना हुई, वहीं 5-6 घंटे बाद मुखर्जी नगर मोड़ पर मारपीट कर लूट की कोशिश हुई। रेल चौकी प्रभारी महिला सब इंस्पेक्टर श्रद्धा पचौरी ने डेढ़ घंटे तक उस वारदात को छिपाए रखा। वहीं बैंक मैनेजर से हुई मारपीट और लूट की कोशिश का मुकदमा ही 2 दिन बाद दर्ज किया गया। फिर लोग किससे सुरक्षा की अपेक्षा करें। मेडिकल स्टोर में वारदात करने वाले लुटेरे तो तीसरे दिन भी पुलिस की गिरफ्त से बाहर हैं।
20 से 25 साल के थे बदमाश, पूर्व बैंककर्मी पर भी शक
पीड़ित बैंक मैनेजर के मुताबिक हमला करने वाले युवकों की उम्र करीब 20 से 25 साल के बीच थी। वे दो मिनट में ही वारदात कर फरार हो गए। उन्हें बैंक के पूर्व कर्मी उमेश कुमार सारस्वत पर भी शक है। उमेश बैंक की मार्केटिंग शाखा में उनके साथ ही काम करता था। करीब 6 महीने पहले उसे बैंक ने नौकरी से निकाल दिया था। इस बात से वह काफी क्षुब्ध हुआ था। जाते वक्त वह धमकी देकर गया था। हो सकता है वारदात में उसका भी हाथ हो। इसी के के आधार पर उमेश सारस्वत को भी नामजद किया है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva bho_Deva hin_Deva zho_Hant eng_Latn